 ОБЩИНА БЯЛА СЛАТИНА

**3200 гр. Бяла Слатина, ул. “Климент Охридски” № 68;** **тел.**: 0915/8-20-11; **централа**:

0915/ 8-26-55; **факс**: 915/8-29-14, **e-mail:** bslatina@mail.bg; **www.byala-slatina.com**

**ДО**

**ПРЕДСЕДАТЕЛЯ**

**НА ОБЩИНСКИ СЪВЕТ - БЯЛА СЛАТИНА**

**ПРЕДЛОЖЕНИЕ**

от инж.Иво Цветков – кмет на община Бяла Слатина

***ОТНОСНО: Изменение и допълнение на [Наредба № 18 за определяне размера на местните данъци на територията на община Бяла Слатина.](http://byala-slatina.com/inc/service/service.download.file.php?fid=1089)***

 *Уважаеми госпожо Председател,*

*Дами и господа общински съветници,*

В Държавен вестник бр.32 от 22.04.2016 г. е публикуван Закон за допълнение на Закона за местните данъци и такси, с който се въвежда „Данък върху таксиметров превоз на пътници“. Общинският съвет определя годишния размер на посочения данък в граници от 300 до 1000 лв. в срок до 31 октомври на предходната година. Приходите от този данък постъпват в приход на съответната община, за територията на която е издадено разрешение за извършване на таксиметров превоз на пътници. Данъчно задължени лица са превозвачите, притежаващи удостоверение за регистрация, издадено от Изпълнителна агенция“Автомобилна администрация“ и разрешение за извършване на таксиметров превоз на пътници, издадено от кмета на съответната община по Закона за автомобилните превози.

Съгласно §3 ал.2 от Преходните и заключителни разпоредби на Закона за допълнение на ЗМДТ /ДВ 32/2016/ за 2017 г. Общинският съвет определя размера на данъка върху таксиметровите превози до 30 септември 2016 г.

 Посочените обстоятелства налагат в Наредба №18 на Общинският съвет да се определи размер на данъка върху таксиметров превоз на пътници, начина на деклариране и плащане на посочения данък.

Към настоящият момент, в община Бяла Слатина, с издадено валидно разрешение за извършване на таксиметров превоз на пътници са 15 /петнадесет/ броя лица. Съобразявайки се с малкият брой превозвачи, както и с приетите до момента размери на данъка в другите общини на територията на област Враца, предлагам размера на данъка върху таксиметров превоз на пътници за 2017 г. да бъде в размер на 400 лв. /Четиристотин лв./

 Във връзка с гореизложеното и на основание чл. 21, ал.2 от ЗМСМА, във връзка с чл.1, ал.2 и чл. 61ф от ЗМДТ, следва Общинският съвет да вземе следното

**РЕШЕНИЕ:**

I.В глава втора на Наредба №18 за определяне размера на местните данъци на територията на община Бяла Слатина се създава:

Раздел VII“Данък върху таксиметров превоз на пътници“ със следните членове:

Чл. 59. (1) Данъчно задължените лица, посочени в този раздел, се облагат с данък върху таксиметров превоз на пътници за извършваната от тях или от тяхно име дейност по таксиметров превоз на пътници.

(2) За всички останали дейности данъчно задължените лица се облагат по реда на Закона за корпоративното подоходно облагане, съответно Закона за данъците върху доходите на физическите лица, с изключение на случаите по глава втора, раздел VI от ЗМДТ.

(3) Данъчно задължени лица по този раздел са превозвачите, притежаващи удостоверение за регистрация, издадено от изпълнителния директор на Изпълнителна агенция "Автомобилна администрация", и разрешение за извършване на таксиметров превоз на пътници, издадено от кмета на община Бяла Слатина, по Закона за автомобилните превози.

Чл. 60. (1) Годишния размер на данъка върху таксиметров превоз на пътници е 400 лв. /Четиристотин лв./.

(2) Данъкът върху таксиметров превоз на пътници по ал. 1 се дължи от данъчно задължените лица за всеки отделен автомобил, за който е издадено разрешение за извършване на таксиметров превоз на пътници.

Чл. 61. (1) Преди получаване на издаденото разрешение по чл. 24а, ал. 1 от Закона за автомобилните превози данъчно задължените лица подават данъчна декларация по образец за дължимия данък.

(2) В декларацията по ал. 1 лицата посочват обстоятелствата, свързани с определянето на данъка.

(3) Данъчно задължените лица подават данъчна декларация за всички промени в обстоятелствата, които имат значение за определянето на данъка, в 7-дневен срок от настъпването на съответното обстоятелство.

(4) При прехвърляне на предприятието на едноличен търговец данъчна декларация се подава и от прехвърлителя, и от приобретателя в 7-дневен срок от датата на вписване на прехвърлянето в търговския регистър в съответната община.

Чл. 62. Дължимият данък върху таксиметров превоз на пътници постъпва в приход на община Бяла Слатина.

Чл. 63. (1) Когато разрешението за извършване на таксиметров превоз на пътници е издадено през течение на годината, дължимият данък за текущата година се определя по следната формула:

|  |  |
| --- | --- |
| ДДТГ = ГДТПП x  БМ | , където |
| 12 |

ГДТПП е размерът на годишния данък върху таксиметров превоз на пътници по чл. 60, ал.1;

БМ е броят на месеците от текущата година, следващи месеца на издаване на разрешението за извършване на таксиметров превоз на пътници.

(2) Когато действието на разрешението за извършване на таксиметров превоз на пътници бъде прекратено през течение на годината, от платения годишен данък се възстановява недължимо внесената част, определена по следната формула:

|  |  |
| --- | --- |
| НВДТПП = ПГДТПП x БМ | , където |
| 12 |

НВДТПП е недължимо внесената част от данъка върху таксиметров превоз на пътници за текущата година;

ПГДТПП е платеният годишен данък върху таксиметров превоз на пътници за текущата година;

БМ е броят на месеците от текущата година, следващи месеца на прекратяване на разрешението за извършване на таксиметров превоз на пътници.

Чл. 64. Данъкът по чл. 60, ал.1 се внася преди получаване на издаденото разрешение по чл. 24а, ал. 1 от Закона за автомобилните превози.

Чл. 65. Възстановяване на надвнесен данък по чл. 63, ал.2 се извършва по писмено искане на данъчно задължено лице по реда на Данъчно-осигурителния процесуален кодекс."

II. Преходните и заключителните разпоредби на Наредбата се допълват по следния начин:

създава се нов §9, както следва:

”§ 9. Раздел VII на Наредбата за определянето размера на местните данъци на територията на Община Бяла Слатина влиза  в сила от 1 януари 2017 г.”